सड़क पर रखा सामान जब्त करेंगे, सात दिन बाद अतिक्रमण तोड़ देंगे
बाजार में किसी भी दुकान के बाहर सड़क, फुटपाथ या नाली पर कोई सामान रखा तो सोमवार को प्रशासन जब्त कर लेगा। अतिक्रमणकर्ता दुकानदारों पर 34 पुलिस एक्ट में कार्रवाई की जाएगी। जिन लोगों ने सरकारी जमीन सड़क, नाली या फुटपाथ पर पक्का निर्माण कर लिया है। शेड, ओटला या दुकान की पेढ़ी बनाकर पक्का अतिक्रमण कर लिया है, वे खुद हफ्तेभर में इसे हटा लें। इसके बाद प्रशासन सख्ती के साथ तोड़ देगा और खर्च की वसूली दुकानदारों से की जाएगी।
यह अल्टीमेटम सीएसपी दीपक कुमार शुक्ला, नपा स्वास्थ्य अधिकारी अशोक शर्मा व थाना प्रभारी दिनेश वर्मा ने शनिवार रात दुकानदारों को दिया। देरशाम रतलामीगेट से शुरू होकर पूरे बाजार में पुलिस व नपा अधिकारियों ने निरीक्षण किया। इस दौरान सड़क पर दिखा दुकानों का सामान हटवाया और दुकानदारों को हद में रहने की हिदायत दी। बाजार में दो पहिया वाहनों की पार्किंग के लिए महीनेभर पहले जो लाइन खींची थी। वह कहीं-कहीं ज्यादा संकरी है। ऐसे स्थान चिह्नित किए ताकि लाइन को दोबारा से थोड़ी दूरी पर खींचा जा सके ताकि वाहन चालक उस लक्ष्मण रेखा के अंदर वाहन रखें। यदि बाहर वाहन मिले तो जब्ती के साथ ही चालानी कार्रवाई होगी।
दो टीमें बनाकर की चैकिंग, की चालानी कार्रवाई
सीएसपी दीपक कुमार शुक्ला ने बताया शनिवार को दो टीमें बनाकर फाटक व सिटी में वाहन चैकिंग की है। बिना हेलमेट, बिना दस्तावेज वाहन चलाने तथा नाबालिग वाहन चालकों के चालान बनाए जा रहे हैं। यातायात प्रभारी एएसआई एस.एस. यादव ने बताया शुक्रवार को 100 से ज्यादा चालान बनाए थे। शनिवार को भी दोनों टीमों ने मिलकर 50 से ज्यादा चालान बनाए हैं।
पुलिसकर्मियों ने भी हेलमेट नहीं पहना तो होगी कार्रवाई
बिना हेलमेट बाइक चलाने पर पुलिसकर्मियों के खिलाफ भी कार्रवाई की जाएगी। कई पुलिसकर्मियों ने बाइक की नंबर प्लेट पर नंबर की बजाय पुलिस लिखवा रखा है। ऐसे पुलिसकर्मियों पर विभागीय कार्रवाई की जाएगी। आमजन के चालान बनाने व पुलिसकर्मियों को खुली छूट देने के भास्कर के सवाल पर सीएसपी शुक्ला ने यह बात कही है।
नीमचौक में सड़क तक कपड़े रखने वाले व्यापारियों को हिदायत देते सीएसपी व अन्य।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva